Mutual fund Society
สังคมกองทุนรวม ประจำวันศุกร์ที่ 7 ต.ค. 2554
7 ต.ค. 2554

สังคมกองทุนรวม ประจำวันศุกร์ที่ 7 ต.ค. 2554 
โดย..แฟมิลี่ โนฮาว
หุ้นทั่วโลกดีดกลับในช่วงปลายสัปดาห์ ขานรับข่าวดีที่การแก้ปัญหาวิกฤตหนี้ยุโรปมีความคืบหน้าในทางที่ดีขึ้นมาก โดยเฉพาะข่าวที่รัฐมนตรีคลังยุโรปเตรียมเพิ่มทุนให้ธนาคารยุโรป ถือเป็นข่าวดีที่เป็นการแก้ปัญหาเฉพาะหน้าได้ในระดับหนึ่ง 
หุ้นไทยวานนี้ก็ดีดตัวขึ้นยืนสูงกว่าระดับ 900 จุด ด้วยวอลุมพอประมาณ 3 หมื่นกว่าล้านบาท โดยนักลงทุนต่างชาติทยอยเข้าซื้อทุกวัน 
พอร์ตเริ่มเขียว กองทุนรวมก็ขยับขึ้นตาม สถาบันฯวานนี้ก็ซื้อหุ้นเกือบ 2,000 ล้านบาท 
วันนี้ต้องจับตาดูดัชนีหุ้นไทยจะปิดสูงกว่าเมื่อสัปดาห์ก่อนหรือไม่ 
มาดูกองทุนเปิดขายในช่วงนี้ บลจ.เอ็มเอฟซี เปิดขายกองทุนเปิดเอ็มเอฟซี กาญจนทรัพย์ 6 ซีรีส์ 18 อายุ 6 เดือน ลงทุนตราสารหนี้ทั้งในและต่างประเทศ โดยมีการป้องกันความเสี่ยงอัตราแลกเปลี่ยนแบบเต็มจำนวน หรือทำ Fully Hedge ขาย IPO ถึงวันที่ 11 ต.ค.นี้ 
บลจ.กรุงศรี ขายกองตราสารหนี้อายุ 6 เดือน บลจ.ยูโอบี บลจ.บัวหลวง ก็มีกองตราสารหนี้เปิดขายในช่วงนี้ด้วย 
ส่วน บลจ.ไทยพาณิชย์ มีกองพันธบัตรเกาหลี อายุ 1 ปี คาดผลตอบแทนประมาณ 3.8% ขาย IPO ถึงวันที่ 10 ต.ค. ส่วนอีก 2 กอง ลงทุนในตราสารหนี้ในประเทศ อายุ 3 เดือน และ 6 เดือน คาดหมายผลตอบแทน 3.38% และ 3.53% ตามลำดับ ขาย IPO ถึงวันที่ 10 ต.ค.นี้ 
จังหวะหุ้นขึ้นลงผันผวนแบบนี้ ทีมผู้จัดการกองทุน บลจ.กรุงไทย เสนอโปรดักส์ทริกเกอร์ฟันด์ โดยตั้งเป้าทริกเกอร์ที่ 8% ออกกองทุนเปิดกรุงไทย 8% ทริกเกอร์ ฟันด์ 4 ขาย IPO ถึงวันที่ 11 ต.ค.นี้ 
ส่วน บลจ.เกียรตินาคิน เร่งเปิดกองทุนใหม่ ออก 2 กองพร้อมกันเป็นทาร์เก็ตฟันด์ ไม่ลงทุนหุ้น แต่ขอไปลงทุนในน้ำมัน ชื่อ กองทุนเปิดเคเค เจ็น ทาร์เก็ต 7%#1 ตั้งเป้าหมายผลตอบแทนที่ 7% ลงทุนในกองทุนรวมหลายกองที่เกี่ยวข้องกับน้ำมัน โดยเน้นลงทุนในหน่วยลงทุนของ ETF เพราะมองว่าราคาน้ำมันดิบปรับตัวลงกว่า 32% จากช่วงสูงสุดเมื่อปลายเดือน เม.ย.ที่ผ่านมา ซึ่งถือว่าเป็นระดับที่ค่อนข้างต่ำ 
ส่วนอีกกองเป็นตราสารหนี้อายุ 6 เดือน คาดหมายผลตอบแทนประมาณ 3.6% ต่อปี 
ปิดท้ายในภาวะตลาดยังมีความผันผวนสูง ชวนไปฟังสัมมนาเพิ่มพูนความรู้ความเข้าใจเรื่องการลงทุน “ปรับพอร์ตโค้งสุดท้าย 2011 รับวิกฤตเศรษฐกิจโลก” จัดโดยนิตยสาร Money &amp; Wealth ที่หอประชุมศาสตราจารย์สังเวียนฯ อาคารตลาดหลักทรัพย์ วันที่ 11 ต.ค.นี้ เวลา 13.00 น.